Smrečany

**Smrečany** sú obec na Slovensku v okrese Liptovský Mikuláš.

## Polohopis
Cez obec preteká potok Smrečianka.

## Dejiny
Obec vznikla v priebehu 2. polovice 13. storočia, prvá písomná zmienka pochádza z roku 1299. V chotári obce Smrečany vznikla koncom 13. alebo začiatkom 14. storočia obec Žiar. Obe obce boli v období stredoveku a novoveku poddanskými dedinami šľachtického rodu Smrečanských, resp. Smrečániovcov (maď. Szmrecsányi). Rod si v obci postavil kaštieľ, ktorý dodnes stojí. V roku 1715 žilo v obci 20 daň platiacich poddaných sedliakov, v roku 1805 ich bolo 35. V dedine žili aj nepočetní remeselníci - v roku 1728 napríklad jeden kováč, jeden hrnčiar a dvaja ševci (obuvníci). V prvej polovici 19. storočia bola medzi obyvateľmi rozšírená výroba plátna.

V poslednej štvrtine 18. storočia mali obyvatelia obce (spolu s obyvateľmi Žiaru) za povinnosť loviť v oblasti Západných Tatier škodnú dravú zver - najmä vlky. Od 90-tych rokov 18. storočia Liptovská stolica mužom loviacim medvede a vlky vyplácala odmeny z ulovených kusov, o úlovkoch sa viedla presná evidencia. Napríklad v období rokov 1799 - 1839 ulovili Smrečanci a Žiarčania spolu 46 vlkov. Motív lovu vlkov do sietí sa dostal aj do obecného erbu.  
 

Počas SNP bol v okolí obce zajatý nemecký poddôstojník, ktorého po výsluchu zavraždili partizáni. 28. októbra 1944, dva dni po odchode partizánov, obec obkľúčili nemecké jednotky skupiny SS Wittemayer a POHG a spustili na ňu paľbu. Následne boli všetci jej obyvatelia zadržaní a vypočúvaní. Po vysvetlení, že obyvatelia obce za smrť nemeckého vojaka nemôžu, boli všetci prepustení. Pri incidente zahynuli 4 obyvatelia a zhorelo asi 40 domov.

## Kultúra a zaujímavosti
### Pamiatky
* Rímskokatolícky kostol Obetovania Pána, jednoloďová gotická stavba s pravouhlým ukončením presbytéria a predstavanou vežou z prelomu 13.-14. storočia. Nachádza sa v ohradenom areáli západne od centra obce. Pôvodné patrocínium kostola bolo Očisťovania Panny Márie. Ide o príklad ucelene dochovanej gotickej stavby. Od roku 1574 do roku 1707 bol kostol evanjelický. V 18. storočí bol barokovo upravený, veža získala barokovú helmicu a bolo obnovené zariadenie kostola. Pamiatkovou obnovou prešiel v rokoch 1954–1956 a taktiež v poslednom období. V interiéri sa nachádzajú maľby z prelomu 14. a 15. storočia, zobrazujú viaceré svätice a Pannu Máriu Ochrankyňu. Presbytérium je zaklenuté jedným poľom krížovej klenby. Loď je krytá maľovaným doskovým stropom z obdobia okolo roku 1517. Okrem samotnej stavby a architektonických detailov sa zo stredoveku zachovala aj veľká časť zariadenia. Hlavný oltár je gotický tabuľový z roku 1480 s obrazom Panny Márie a svätíc sv. Barbory a sv. Kataríny. Dva bočné oltáre sú tiež gotické, Svätého príbuzenstva a sv. Martina a sv. Mikuláša biskupov, oba z obdobia okolo roku 1510. Oltáre sú dielami Majstra z Okoličného. Ďalšími hodnotnými prvkami zariadenia sú kamenná gotická krstiteľnica s tordovaným podstavcom a dve stallá z konca 15. storočia. Kazateľnica pochádza z roku 1618, no rezonančná strieška je ešte neskorogotická. Kostol má hladké fasády členené opornými piliermi a oknami s lomeným oblúkom. Veža je ukončená drevenou ochodzou a barokovou helmicou. Nachádza sa tu gotický zvon z roku 1509.

* Evanjelický kostol, jednoloďová neoklasicistická stavba s pravouhlým ukončením presbytéria a predstavanou vežou z rokov 1876-1880. V interiéri sa nachádza neogotický oltár s obrazom Snímanie Ježiša z kríža a sochami apoštolov Petra a Jána, kazateľnica a krstiteľnica z rokov 1905-1906. Mecenášom kostola bol zeman Jozef Sentiváni, ktorý financoval oltár a kazateľnicu. Organ pochádza od firmy Rieger z roku 1911. Fasády kostola sú členené pilastrami a polkruhovo ukončenými oknami. Veža má pod korunnou rímsou terčík s hodinami a zvonovitú helmicu. 

* Smrečániovský kaštieľ, dvojpodlažná rokoková stavba na pôdoryse obdĺžnika z roku 1750. V roku 1810 bol klasicisticky upravený. V rokoch 1950-1955 prešiel prestavbou. V interiéri sa dochovali neskorobarokové klenby. Fasáde dominuje stredný rizalit zakončený trojuholníkovým štítom s tympanónom, fasády sú členené lizénami. V súčasnosti tu sídli Domov sociálnych služieb pre dospelých.

Goticky rimsko-katolicky filialny kostol Ocistovania Panny Marie.JPG|Kostol Obetovania Pána
Żar T65.1.jpg|Evanjelický kostol
Domov sociálnych služibe pre dospelých.JPG|Smrečániovský kaštieľ
Smrecany tabula1.jpg|Nápisová doska pri kaštieli


## Osobnosti obce
### Rodáci
* Michal Mišovic (* 1710), autor školských drám, bibliofil, odborný spisovateľ a pedagóg menovaný "učiteľom Uhorska" 
* Vladimír Pavel Čobrda (* 1880 – † 1967), evanjelický farár, generálny biskup evanjelickej cirkvi a. v. na Slovensku

### Pôsobili tu
* Fraňo Kráľ (* 1903 – † 1955), spisovateľ, národný umelec. Tu získal aj základné vzdelanie.

## Ocenenia

## Referencie

## Literatúra
* Kol. autorov: *Smrečany - minulosť, prítomnosť, perspektívy.* Smrečany : MNV Smrečany a MO Zväzu protifašistických bojovníkov, 1986. 95 s.

## Iné projekty

## Externé odkazy
* 
* Apsida.sk- profil gotického kostola


Kategória:Obce okresu Liptovský Mikuláš
Kategória:Obce vypálené počas druhej svetovej vojny na Slovensku